Wara t-tnedija tad-diskussjoni dwar il-ġejjieni tal-Ewropa permezz tal-White Paper tal-Kummissjoni dwar il-Ġejjieni tal-Ewropa li ġiet ippreżentata fl-1 ta' Marzu, illum il-Kummissjoni qed tiffoka fuq id-dimensjoni soċjali tal-Ewropa sal-2025. Id-dokument ta' riflessjoni tal-lum dwar id-dimensjoni soċjali tal-Ewropa se jimmarka l-bidu ta' proċess ta' riflessjoni maċ-ċittadini, mas-sħab soċjali, mal-istituzzjonijiet u mal-gvernijiet Ewropej, li jimmira li jidentifika r-reazzjonijiet għall-isfidi li se jiffaċċjaw is-soċjetajiet u ċ-ċittadini tagħna fis-snin li ġejjin. Id-dokument tal-lum huwa wkoll sforz biex tiġi ċċarata l-kontribuzzjoni fil-livell tal-UE biex jiġu indirizzati dawn l-isfidi. Valdis Dombrovskis, il-Viċi President għall-Euro u d-Djalogu Soċjali, l-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali qal: "Dan id-dokument ta' riflessjoni jistabbilixxi l-bażi għal dibattitu dwar x'tip ta' dimensjoni soċjali nixtiequ għall-Ewropa u liema azzjonijiet jistgħu jittieħdu fil-livell Ewropew biex inwieġbu għall-isfidi li qed niffaċċjaw illum. Sabiex nilħqu kunsens dwar l-ideat ippreżentati fid-dokument ta' riflessjoni, niddependu fuq il-parteċipazzjoni attiva tal-parlamenti nazzjonali, tas-sħab soċjali u taċ-ċittadini." B'mod aktar konkret, id-dokument ta' riflessjoni dwar id-dimensjoni soċjali tal-Ewropa, abbozzat taħt it-tmexxija tal-Viċi President Dombrovskis u tal-Kummissarju Thyssen, iqajjem mistoqsijiet soċjetali ġenerali dwar il-mod kif ngħixu u kif inhuma organizzati s-soċjetajiet tagħna, iżda wkoll dwar kif nistgħu nsostnu l-istandards tal-għajxien tagħna, noħolqu aktar impjiegi u impjiegi aħjar, inħejju l-persuni bil-ħiliet xierqa u noħolqu aktar unità fis-soċjetà tagħna, fid-dawl tad-dinja tax-xogħol u tas-soċjetà ta' għada. Jagħmel dan billi jippreżenta tliet għażliet possibbli, għall-ġejjieni, li jirriflettu l-argumenti li ta' spiss isiru fid-dibattitu pubbliku: Hekk kif l-Ewropa tas-27 timmira biex issawwar il-ġejjieni tagħha, id-diskussjoni dwar id-dimensjoni soċjali tal-Unjoni tagħna hija f'waqtha u essenzjali. Fl-ispirtu tal-White Paper dwar il-ġejjieni tal-Ewropa, id-dokument ta' riflessjoni jiftaħ id-dibattitu billi joffri ideat, proposti u għażliet differenti għal dimensjoni soċjali tal-Ewropa sal-2025. L-ideat ippreżentati fl-għażliet differenti jistgħu jingħaqdu flimkien, u la huma preskrittivi u lanqas restrittivi. L-iskop taghom huwa li jarrikkixxu u jinformaw id-dibattitu, b'tali mod li l-azzjoni tista' tiżvolġi. Fl-istess waqt, il-Kummissjoni hija impenjata li tkompli twettaq l-impenn tagħha favur Ewropa soċjali, b'konformità mal-Linji Gwida Politiċi tagħha u mal-Programm ta' Ħidma tal-Kummissjoni. It-tnedija tal-lum tal-Pilastru Ewropew tad-Drittijiet Soċjali u tal-inizjattivi li jakkumpanjawh hija inizjattiva emblematika f'dan il-mandat biex isir progress lejn sistemi ta' protezzjoni soċjali u swieq tax-xogħol validi għall-futur, aktar ġusti u li jiffunzjonaw aħjar, u biex tiġi appoġġata konverġenza mġedda lejn kundizzjonijiet tax-xogħol u tal-ħajja aħjar.https://ec.europa.eu/commission/work-programme-2017_mt Sfond It-twassil ta' Ewropa aktar soċjali u aktar ġusta hija prijorità ewlenija ta' din il-Kummissjoni. Minkejja t-titjib riċenti fil-kundizzjonijiet ekonomiċi u soċjali mal-Ewropa kollha, għad fadal diverġenzi bejn il-pajjiżi u r-reġjuni. Il-kriżi ekonomika ħalliet effetti qawwija fil-ħajjiet tal-persuni u fis-soċjetajiet tagħna, iżda xorta għadna naqsmu l-istess aspirazzjonijiet soċjali. Dan ġie kkonfermat ukoll permezz tad-Dikjarazzjoni ta' Ruma, li ġiet adottata mill-mexxejja tal-UE fil-25 ta' Marzu 2017, u li saħqet fuq l-importanza għall-ġejjieni tal-UE27, ta' Ewropa soċjali b'saħħitha, ibbażata fuq it-tkabbir sostenibbli, li tippromwovi l-progress ekonomiku u soċjali kif ukoll il-koeżjoni u l-konverġenza, filwaqt li tappoġġa l-integrità tas-suq intern u tqis id-diversità tas-sistemi nazzjonali u r-rwol ewlieni tas-sħab soċjali. Fid-diversità tagħhom, il-pajjiżi tal-UE27 għandhom il-possibbiltà li jirreaġixxu għall-isfidi komuni individwalment u flimkien, billi huma konxji li r-responsabbiltà għat-tħejjija għall-ġejjieni hija prinċipalment f'idejhom. Il-preżentazzjoni tal-possibbiltajiet fid-dokument ta' riflessjoni dwar id-dimensjoni soċjali tagħti perspettiva ta' x'jista' jinkiseb fil-livell Ewropew u x'jistgħu jkunu l-limitazzjonijiet, skont il-grad ta' ambizzjoni li jiġi segwit u l-livell ta' kooperazzjoni li huma lesti għalih l-Istati Membri kollha jew uħud minnhom. Timmira wkoll li twitti t-triq għal dibattitu li jista' essenzjalment jiċċara żewġ mistoqsijiet miftuħa: Liema huma l-isfidi li l-pajjiżi tagħna għandhom jindirizzaw flimkien? Liema huwa l-valur miżjud li jistgħu jipprovdu l-istrumenti fil-livell tal-UE? ll-gvern Żvediż, flimkien mal-Kummissjoni, qed iħejji Summit Soċjali għall-Impjiegi Ġusti u t-Tkabbir f'Gothenburg fis-17 ta' Novembru 2017, li se jkun okkażjoni oħra biex id-diskussjoni timxi 'l quddiem. Id-dokument ta' riflessjoni dwar id-dimensjoni soċjali tal-Ewropa jibni fuq il-White Paper dwar il-Ġejjieni tal-Ewropa ppreżentata fl-1 ta' Marzu, li stabbiliet l-isfidi u l-opportunitajiet ewlenin għall-Ewropa fid-deċennju li ġej. Il-White Paper timmarka l-bidu ta' proċess għall-UE27 biex tiddeċiedi dwar il-ġejjieni tal-Unjoni. Sabiex jiġi xprunat dan id-dibattitu, il-Kummissjoni Ewropea, flimkien mal-Parlament Ewropew u Stati Membri interessati, se jlaqqgħu serje ta' “Dibattiti dwar il-Ġejjieni tal-Ewropa” madwar l-ibliet u r-reġjuni tal-Ewropa. Id-dokument dwar id-dimensjoni soċjali tal-Ewropa se jiġi segwit minn serje ta' dokumenti ta' riflessjoni dwar: Għal aktar tagħrif Ara d-dokument ta' riflessjoni dwar id-dimensjoni soċjali tal-ġejjieni tal-Ewropa Segwi lill-Viċi President Dombrovskis fuq Facebook u Twitter Segwi lil Marianne Thyssen fuq Facebook u twitter, #SocialRights